και ταφρον απο δυσμης ητις εστιν ορος του προγεγραμμενου ελαιωνος ων γειτονες ανδρονεικος ερμοδωρου και επικρατης διοφαντου θυατειρηνοι. ομοιως αφωρισα και συνκαθωσιωσα τω μνημειω αμπελων πλεθρα πεντε ειτε πλειονα εστιν τα λεγομενα κυλλινα ων γειτονες ανατολης επικρατης διοφαντου θυατειρηνος βορηου μηνοφαντου του διονυσιου νακρασειτου αμπελοι φερνωαι μεσημβριας και δυσμης ρυαξ αιτινες αμπελοι ορον εξουσι ταφρον απ ανατολης την δεχομενην και διεξοχετευουσαν εκ των του μηνοφαντου αμπελων το καταφερομενον εξ αυτων υδωρ επι το χειμαρρον υποκειμενον ρειθρον. ομοιως αφωρισα και συνκαθωσιωσα τω μνημειω ετερον ελαιωνα τον λεγομενον μαξιμου ου γειτονες απ ανατολης οδος απο τιββων φερουσα επι δεσκυλειου βορηου απολλωνιου κνεισωνος γενηθεισαι αμπελοι δυσμης τιτος λουκιου θυατειρηνος. ομοιως αφωρισα και συνκαθωσιωσα τω μνημειω εν τη αυτη κωμη εν τω πεδιω ψειλης χωρας πλεθρα επτα τα καλουμενα πτελεωνα και αλλα εν [τ]ω αυτω πεδιω ψειλης χωρας πλεθρα εξ τα λεγομενα κορμου ων χωρων [γ]ειτονες του μεν πτελεωνος βορηω επικρατης διοφαντου ανατολης και μεσημβριας ανδρονεικος ερμοδωρου δυσμης τιββη της δε ετερας χωρας γειτονες ανατολης επικρατης διοφαντου βορηω και μεσημβρια και δυσμη ανδρονεικος ερμοδωρου. υπερ ων χωρων ψειλων και ενδενδρων και αμπελων και των προγεγραμμενων παντων και συνκαθωσιωμενων τω μνημειω δωσει επ ενιαυτω εις φισκον απλης ουνκιας ο διακατεχων και νεμομενος και την εξ αυτων προσοδον βασταζων δραχμας δεκα δυο εις νακρασον αρχομενος διδοναι οταν καρπον ανεληται. και τα νυν δε βουλομαι τον κληρονομον μου γεινωσκειν τους τε μετα ταυτα εσομενους διαδοχους ως το αλσος τουτο και η απο μεσημβριας χωρα προσκειμενη τω αλσει και το λεγομενον πλινθουλκιον και ο υπερκειμενος ελαιων και ο ετερος ελαιων λεγομενος μαξιμου και αι αμπελοι αι λεγομεναι κυλλινα και εν τω πεδιω ψειλαι χωραι η μεν λεγομενη πτελεων ετερα δε η καλουμενη κορμου μεχρις ων σεσημειωμαι ορων ταυτα παντα αφωρισται και ανειται και συνκαθωσιωται τω μνημειω και ηρωι διοφαντω και οτι τουτο ου μονον κατα την φιλοτεκνον μου προαιρεσιν αλλα και ονειροις και σημειοις και φαντασμασιν αυτου μοι του ηρωος εναργως πολλακις επιφοιτωντος αφορισθηναι αυτω μερη προετραπην αφορισαι αυτω τα προγεγραμμενα. ων ουτως εχοντων ουδενα βουλομενος πλανηθηναι των μετα ταυτα διαδοχων και εξαμαρτειν εις θεους και ασεβη[σ]αι δηλον αυτοις και ενφανες εβουληθην ποιησαι τουτο οθεν τουτων των αφωρισμενων και συνκαθωσιωμενων τω μνημειω και ηρωι διοφαντω μονην εμαυτω την συνκεχωρημενην διαταξιν επετρεψα. βουλομαι τοιγαρουν τουτου του μνημειου και των προσκυρουντων παντων τω μνημειω την επιμελειαν και την εξ αυτων προσοδον ειναι τελεσφορου και ευνομου των απελευθερων μου εφ ω μεχρις ου ζωσιν την εκ των προγεγραμμενων προσοδον βασταζοντες προνοησουσιν των οικοδομηματων και της διαμονης αυτων και θεραπειας παντων και του αλσους και των ανειμενων και συνκαθωσιωμενων τω μνημειω. εαν δε τι πεση των οικοδομηματων η των περικειμενων τοιχων τω μνημειω και τω αλσει τουτο ορθωσουσιν ο τελεσφορος και ο ευνομος εξ ων βασταζουσιν προσοδων. ροδισουσιν δε ο τελεσφορος και ο ευνομος επι το μνημειον μη ελασσον δαπανωντες εις ροδα δηναριων εικοσι πεντε ποιουντες τουτο επανανκες εις την του ηρωος θρησκειαν. μετα δε την του τελεσφορου τελευτην βουλομαι την επιμελειαν και κηδεμονιαν και προσοδον των συνκαθωσιωμενων τω μνημειω επι τοις προγεγραμμενοις δικαιοις ειναι ευνομου του απελευθερου μου μ[ε]τα δε την του ευνομου τελευτην εγγονων του ευνομου επι τοις α[υ]τοις δικαιοις εαν τε απ αρρενων εαν τε απο θηλειων καταλειπη εγγονου[ς] μετα δε τους του ευνομου εγγονους εαν τε απ αρρενων εαν τε απο θηλειων περιωσιν των τουτων εγγονων ωστε προβαινειν την διαδοχην εις αιει απο ονοματος του ευνομου και ονομαζεσθαι μηδενος εχοντος εξουσιαν την επιβαλλουσαν αυτω προσοδον εκ των καθωσιωμενων τω μνημειω και τω ηρωι μητε αλλαξαι μητε μεταδιαταξαι η μισθωσαι η υποθεσθαι η ανθ εαυτου ετερον κακοτεχνως εισαγαγειν εις το δικαιον της προσοδου η της κυριηας των συνκαθωσιωμενων τω μνημειω. δια τε τουτο βουλομαι την διαταξιν ταυτην μου ενχαραχθηναι στηλλη λιθινη ευσημοις γραμμασιν και τεθηναι προ του μνημειου εν τω αλσει τινες τε οι πρωτοι και τινες μετα ταυτα και τινων οι διαδεξαμενοι και λαβοντες ινα τα ονοματα των διαδεχομενων ενχαρασσηται ωστε των βασμων την διαδοχην μηκει του χρονου μη αμαυρωθηναι μηδε τινα αλλοτριον εισελθειν δυνασθαι εις το δικαιον τουτο. εαν δε τις επιχειρησει το ιδιον μερος της προσοδου καθ ονδηποτε ουν τροπον εξαλλοτριωσαι στερεσθω μεν του επιβαλλοντος αυτω δικαιου το δε δικαιον αυτου εστω των μη εξαλλοτριωσαντων. εαν δε παντες απαλλοτριωσουσιν μου την διαταξιν αλλως τε τι γενηται η ως διατετακχα τοτε οι ενγιστα μου γενους ενχειρισατωσαν επι τοις αυτοις δικαιοις οις διεταξα οις αν νομισωσιν επιτηδειοις ειναι. μηδε τις εξουσιαν εχετω εκ του αλσους εξελειν δενδρον η εκκοψαι επι μηδεμια προφασει η παρευρεσει. ομοιως μηδ εξουσιαν τις εχετω εις το μνημειον τουτο η εισενενκειν νεκρον η θειναι η θαψαι η οστα τινος εισενενκειν περα εμου του επικρατους και λαιουιλλης της γυναικος μου και τερτιας της θυγατρος μου και κεστιας της θυγατριδης μου. εαν δε τις παρα ταυτα ποιηση υπευθυνος εστω τυμβωρυχια. εαν δε τις των εκ της χρησεως της εις κεστιαν ελθουσης των υπαρχοντων μοι και καταλελειμμενοις τοις απελευθερωθεισιν η αλλαξη τι η μεταδιαταξη η απαλλοτριωσαι θεληση η υποθεσθαι η κακοτεχνως τι ποιησαι ωστε εξαλλοτριωθηναι τι των ελθοντων εις αυτον το του θελησαντος απαλλοτριωσαι εστω των μη απαλλοτριωσαντων ωστε μενειν αυτοις και εγγονων αυτοις ανεξαλλοτριωτον εις αιει την χρησιν. αγρειδιον το εν πατακτιβεαις της νακρασειτων ο λαιουιλλη τη γυναικι μου εδωκα εις χρησιν μετα την χρησιν αυτης προυπεξηρημενου και καθωσιωμενου κηπου εν ω τεθαπται τερτια μου η μητηρ και ο προς μητρος θειος σεκουνδος εχετω την χρησιν και την επιμελειαν οις αν ο κληρονομος μου θεληση δουναι επι τοις αυτοις δικαιοις οις και τοις προσεδρευουσιν τω του υιου μου διοφαντου μνημειω δεδωκα. εαν δε οις γεγραπφα η διατετακχα υπεναντιον τι γενηται αλλως τε τι γενηται η ως διατετακ[χ]α ο υπεναντιον τουτοις τι ποιησας υποδικος εστω τυμβωρυ[χι]α και ουδεν ησσον θεους σχοιη επουρανιους τε και επιγειους και εναλιους και καταχθονιους και ηρωας κεχολωμενους και ανεξειλαστους και μητε αυτω μητε γενεα μητε γενει αηρ καθαρος η υγιεινος μητε γη καρπιμος η βασιμος μητε εφικτη χωρα η θαλασσα πλωτη μητε οικος εδραιος μητε εγγονοι η διαδοχοι γνησιοι προσρειζα δε και πανολεθρα αρθειη και αφανισθειη παντα τοις παραβασι και ακυρωσασιν μου την προγεγραμμενην διαταξιν. κεινται δε και ετεραι αραι τοις παραβασι την διαταξιν μου ταυτην. εις δε το καταγειον μνημειον το εν τω αλσει εχετωσαν εξουσιαν οι απελευθεροι μου και οι απ ευνομου καταγομενοι και προσεδρευοντες τω μνημειω οστα τιθεναι των καμοντων. παρακαλω τον κληρονομον και παραινω αυτω εχειν επι της οικιας και μενειν θελουσαν λαιουιλλαν την γυναικα μου συνλημψομενην αυτω και συνπρονοησουσαν και συνβουλον εσομενην επι τω συμφεροντι και πρεποντι. ομοιως παρακαλω τον κληρονομον εχειν εν παραθηκη μητραν τον προγονον μου και προνοησαι αυτου της ευσχημοσυνης αξιως εμου τον της ζωης αυτου χρονον. επικρατης επικρατους διατεθειμαι.
Mys./Lyd. — Nakrason — Dönertaş, NE of — 1st c. AD (1st half?) — SbWien 265,1 (1969) 7, 1
 1st c. AD (1st half?) 